अनुवाद करदे होई केई थाह्‌‌‌‌‌रें पर अनुवादक ने किश फेर बदल बी कीते दे न। जि’यां मृच्छकटिकम् च इक थाह्‌रा शकार वसन्तसेना गी आखदा ऐ-तूं मेरे जनेह श्रेष्ण पुरश दी कामना करनी चाहिदी ऐ तां वसन्तसेना उसी गुस्से कन्नै आखदी ऐ-“शान्तं शान्तम्। अपेहि। अनार्य मन्त्रयसि।” तां शकार “शान्त” गी “श्रान्त” समझी लैंदा ऐ ते आखद ऐ दिक्खो-दिक्खो। एह् वेश्या पुत्री स्हेई मैनें च मेरे कन्नै हिरख करदी ऐ जिस करी मिगी आखा करदी ऐ “आओ तुस थक्की गे ओ। नां में कोई दूरा ग्रां दा आयां नां कुसै दुए नग्गरा में तेरी घै सगन्ध खाइयै आक्खनां जे में तेरे गै पिच्छे-पिच्छे औंदा थक्की गेआ आं।” एह्‌दे थाह्‌रा पर अनुवादक ने अपने कोला नमां सिरजे दा ऐ। जिसलै शकार आखदा ऐ “असें गी प्यार करो, अस मनुक्ख बी आं, देवता बी ते बाशुदेव बी। तां वसन्तसेना रोहें होइयै आखदी ऐ-राम, राम एह् मूंह् ते मसरें दी दाल। किज ते लज्ज शरम करो। तां शकार ताड़ी बजाइयै ते खुश होइयै आखदा ऐ-एह् बेशवा दी कुड़ी मनै च मेरे उप्पर किन्नी खुश ऐ। मिगी आखदी ऐ राम करो, तुशेंगी मसरें दी दाल बनाइयै खलाङ। भला अशें कोई मजल कीती ऐ जे हुट्टी गे आं ? राम करने आह्‌‌‌‌‌‌‌‌‌ली केह् गल्ल ऐ ? तेरे गै पिच्छें नशदे-नशदे आए आं। थक्के आं तां बी इश्शै करी ते जे हुट्टे आं तां बी इश्शै करी।”